Man in hof na moord op SA dokter in Kanada | Maroela Media
Dr. Walter Reynolds.
Die man wat aangekla word van die moord op 'n Suid-Afrikaanse dokter in Kanada, het tydens sy hofverskyning aangevoer hy is siek en kan nie besonderhede van die aanval onthou nie.
Deng Mabiour (54) word aangekla van die moord op dr. Walter Reynolds (45). Reynolds (45) is Maandag by die Village Mall-kliniek in Red Deer in Alberta deur 'n man met 'n kapmes en 'n hamer aangeval. Reynolds is na 'n hospitaal geneem waar hy aan sy beserings beswyk het.
Twee mans in die wagkamer het 'n deur toegedruk om te keer dat die aanvaller vlug. Die polisie was kort hierna op die toneel en die verdagte is in hegtenis geneem.
CBC News berig Mabiour het telefonies vanuit sy tronksel in Red Deer met die hof gepraat. Hy is tans in isolasie weens die Covid-19-pandemie.
"Ek kan nie als in detail onthou nie. Wanneer ek gesond is, sal ek alles onthou," het Mabiour gesê. Volgens die berig het Mabiour gesê hy benodig 'n dokter waarna hy begin lag het.
Die regter wou by Mabiour weet of hy verstaan waarvan hy aangekla word, waarna hy weereens gesê het hy is siek en dat hy nie verstaan nie. Die saak is tot 9 September uitgestel. Volgens die Edmonton Journal het Mabiour nie 'n kriminele rekord nie.
Reynolds en sy gesin.
Reynolds laat sy vrou, Anelia, en hul twee dogters, nege en 11 jaar oud, agter. Hy het kort nadat hy sy studie aan die Universiteit van Pretoria en sy prakties voltooi het na Kanada verhuis.
Dr. Lize Jones, ook 'n Suid-Afrikaner en Reynolds se vennoot en vriend, het vanuit Red Deer aan Maroela Media gesê die gemeenskap is geruk deur die voorval. Sy het gesê die verdagte was 'n gereelde pasiënt van Reynolds.